Praktiliselt tegutsesid nii kodanike komiteede registreerijad kui ka Rahvarinde toetajakaartide väljakirjutajad sageli paralleelselt, kusjuures üks ei välistanud teist. Tartus seadsid mõlemad liikumised oma registreerimispunktid üles Raekoja platsil. Paljud ei saanud aru, mis vahe neil kahel registreerimisel üldse on. Kuigi Rahvarinde liikmeid registreeriti toetajakaartide abil arvukalt, ei suutnud see muutuda kodanike komiteedele alternatiiviks, sest rahvas ei vastandanud neid kaht liikumist, vaid nägi vajadust toetada mõlemat.